**ГОДИШЊИ ПРОГРАМ РАДА**

**Управне инспекције - Управног инспектората за 2021. годину**

**I**

Управни инспекторат, као орган управе у саставу Министарства државне управе и локалне самоуправе, преко управних инспектора у 2021. години обављаће следеће послове:

1) Инспекцијски надзор над применом прописа којима се уређује Јединствени бирачки списак, у оквиру којег ће се нарочито надзирати ажурирање делова јединственог бирачког списка за подручја јединица локалне самоуправе од стране општинских односно градских управа које тај посао обављају као поверени посао државне управе и др;

2) Инспекцијски надзор над применом прописа којима се уређује Посебан бирачки списак, у оквиру којег ће се нарочито надзирати ажурирање делова посебног бирачког списка за подручја јединица локалне самоуправе од стране општинских односно градских управа које тај посао обављају као поверени посао државне управе и др;

3) Инспекцијски надзор над применом прописа којима се уређује општи управни поступак у оквиру којег ће се нарочито надзирати овлашћено службено лице преко кога орган поступа у управној ствари, предузимање радњи и решавање у управним стварима у прописаним роковима, ефикасност остваривања и заштите права и правних интереса грађана и других странака, правилност примене процесних одредаба у поступку до доношења решења и у поступку поводом жалбе, формалну исправност аката у управном поступку, пружање правне помоћи странкама у управном поступку, дужност органа да прибави податке по службеној дужности, благовременост достављања података којима орган располаже и др;

4) Инспекцијски надзор над применом прописа ослободном приступу информацијама од јавног значаја, у оквиру којег ће се нарочито надзирати израда, објављивање и ажурност информатора о раду, овлашћена лица за поступање по захтеву за слободан приступ информацијама од јавног значаја, поступање по захтевима, подношење годишњег извештаја Поверенику и др;

5) Инспекцијски надзор над применом прописа о државним службеницима, у оквиру којегће се нарочито надзирати усклађеност правилника о унутрашњем уређењу и систематизацији радних места са законом и другим прописом, усклађеност попуњавања радних места са правилником о унутрашњем уређењу и систематизацији радних места и кадровским планом, поштовање обавезе спровођења јавних конкурса, законитост спровођења интерног и јавног конкурса, законитост распоређивања, премештаја, преузимања и напредовања државних службеника и др;

6) Инспекцијски надзор над применом прописа о удружењима, у оквиру којег ће се нарочито надзирати оснивање, назив, седиште, упис у регистар, евиденција чланова, скупштина, активности, коришћење имовине, јавност рада удружења и др;

**II**

Управни инспектори инспекцијске надзоре предвиђене у делу I овог програма вршиће сагласно својој надлежности као редовне и то: надзоре из тачке 1) и 2) у градским односно општинским управама, надзоре из тачке 3) у органима аутономних покрајина и јединица локалне самоуправе, надзоре из тачке 4) у управним окрузима, органима аутономних покрајина и јединица локалне самоуправе и надзоре из тачке 5) у управним окрузима.

Инспекцијски надзори из тачке 6) вршиће се у удружењима као ванредни у складу са Закључком Владе о усвајању Акционог плана за спровођење препорука из Процене ризика за прање новца и Процене ризика за финансирање тероризма и планом Координационе комисије Владе, образоване за усклађивање, односно координацију инспекцијског надзора у Републици Србији.

Контролним инспекцијским надзорима утврђиваће се извршење предложения, односно наложених мера.

Ванредни инспекцијски надзори у току 2021. године спроводиће се у случајевима када на потребу таквог надзора указују промењене околности у односу на Годишњи програм рада или по основу иницијатива или предлога органа, односно по представкама грађана и правних лица.

**III**

Годишњи програм рада управне инспекције - Управног инспектората усмерен је ка обезбеђивању поштовања начела законитости у раду надзираних органа, заштити јавног и приватног интереса и ефикасном и благовременом извршавању прописима утврђених обавеза.

Годишњи програм рада управне инспекције реализоваће управни инспектори у току 2021. године, непосредним и посредним увидом у услове и начин рада у надзираним органима, предлагањем односно налагањем мера за отклањање утврђених незаконитости, неправилности и недостатака у раду, као и превентивним деловањем.

У циљу реализације Годишњег програма рада управне инспекције – Управног инспектората и праћења показатеља учинка, управни инспектори спроводиће редовне, ванредне и контролне инспекцијске надзоре и пратити ниво извршења предложених односно наложених мера.

**IV**

Годишњи програм рада управне инспекције Управног инспектората за 2021. годину реализоваће се по налогу директора — главног управног инспектора**.**